Wikiloc - 41. Senderisme en tren. Sant Jeroni (100 Cims) circular des de Montserrat pel camí Vell i tornada pel camí Nou
Senderisme en tren
Senderisme en tren on Wikiloc
41. Senderisme en tren. Sant Jeroni (100 Cims) circular des de Montserrat pel camí Vell i tornada pel camí Nou on Wikiloc

Camí dels Francesos. Pal Sant Jeroni (15min). Cruïlla a el Bruc i Collbató

Cruïlla a Santa Magdalena. Pal (ermita 20min)

Cruïlla amb Camí Nou de Sant Jeroni.Pal (Sant Jeroni 25min)

Ermita de Sant Jeroni

Ermita de Sant Miquel

Escales dels Pobres

Estació del Cremallera de Montserrat

Estació del Funicular de Sant Joan

Estació del Funicular de Sant Joan (Montserrat)

Mirador

Pas dels Francesos

Pla de les Taràntules. Pal itinerari 3. Seguim per la pista encimentada amunt

Pla de Sant Miquel. Cruïlla

Pla dels Ocells. Pal. Seguim dir. Sant Jeroni

Plaça de Santa Anna.Pal. Dir. Sant Jeroni(1h)

Pont

Pont de fusta

Sant Jeroni

41. Senderisme en tren. Sant Jeroni (100 Cims) circular des de Montserrat pel camí Vell i tornada pel camí Nou - Wikiloc
LA TRAVESSA En una serralada amb desenes d’agulles només accessibles amb tècniques d’escalada, és tota una sort que només calguin unes còmodes botes o sabatilles de muntanya i una mica d’esforç per pujar a la seva cota més alta. El cim de Sant Jeroni (1.237 m) és la cota més alta de tres comarques catalanes: l’Anoia, el Bages i el Baix Llobregat. Així mateix, és també un cim inclòs a la llista dels 100 Cims de la FEEC per mèrits propis. D’accés fàcil i amb un entorn excepcional, estem sense cap mena de dubte davant d’una excursió ineludible no només de Montserrat, sinó que ens atreviríem a dir que de totes les que es podem fer a casa nostra. La ruta que us presentem és la més senzilla que podem fer, la que puja pel Camí Vell a través del Pas dels Francesos i seguint el torrent de Santa Maria, i utilitzant com a opció de baixada el Camí Nou, que passa pel Pla de les Taràntules (opció d’agafar el Funicular de St. Joan de Baixada), o bé seguir a peu pel còmode camí de St. Miquel fins al Monestir. DIFICULTAT Excursió que no té cap dificultat. Les diverses bifurcacions que anirem trobant estan senyalitzades amb indicadors verticals. Per pujar farem servir el camí Vell a Sant Jeroni entre boscos i resseguint el torrent de Santa Maria durant una bona estona. A la baixada seguirem el camí Nou o dels Francesos, un sender amb increïbles vistes sobre les agulles de Montserrat. El camí és força dret a estones, amb una mitjana de pendent de pujada propera al 20%. El pendent i la calor a l´estiu poden ser una de les causes principals de dificultat d´aquest recorregut. RESSENYA 0 km 0 h Monestir de Montserrat (cremallera) (706 m) Sortim del Monestir en direcció est cap a la plaça de l´Abat Oliva on es troba una botiga de queviures i un bar a la nostra esquerra, i a la dreta la recepció de les cel·les de l´Abat Marcet. També tenim una font amb diversos brolls, darrer punt on podrem agafar aigua. Cal tenir en compte que no en trobarem durant el recorregut. Seguirem fins la placeta de Sta. Anna els GR-4 i GR-172. El camí de pujada comença per unes escales a l´esquerra de la font, creuem un pont sobre el torrent de Santa Maria i iniciem la part de pujada amb escales cimentades. Són les Escales dels Pobres donat que en aquest punt del Monestir hi havia la casa que acollia indigents i rodamons. 0,75 km 20 min Cavall Bernat-Pas dels Francesos (820 m) Estret pas esglaonat entre les parets de Montserrat al nord, i una petita agulla que gairebé tanca el camí. L´indret està relacionat amb una llegenda sobre la invasió francesa. 0,85 km 25 min Placeta de Santa Anna (871 m) Cruïlla de camins (pals indicadors) doble separades per escassos metres. Aquí abandonem els GR-4 i GR-172. També creuarem el PR C-19 que no hem d´agafar en cap de les dues direccions. Des de la primera bifurcació a la dreta podríem anar cap al refugi de Sant Benet i l’Elefant seguint els GR. De la segona bifurcació a l´oest (esquera) baixem per PR C-19 cap a l´ermita de Santa Anna. Nosaltres però, seguim recte, seguint la direcció de Sant Jeroni obviant les marques. Passem a tocar de la Panxa del Bisbe (1.046m) entre continues però curtes escales. 1,3 km 40 min Pla dels Ocells (917 m) Petit replà endinsat al fons del torrent de Santa Maria. D´aquí surt un corriol que s´enfila cap al camí Nou i el funicular de Sant Joan. 1,6 km 45 min Torrent de Santa Maria (938 m) El camí ara transcorre per la vall de Sant Jeroni, per la dreta del torrent de Santa Maria. Caminem per un bosc frondós d´alzines i roures que produeixen una ombra i frescor a l´estiu important. Passem pel pla dels Escurçons, un altre punt boscós gairebé èlfic abans el camí no giri a l´est per després d´una curta pujada arribar al camí Nou o dels Francesos. 2,7 km 1h15min Camí dels Francesos (1.042 m) El camí s´uneix al camí que ve del Pla de les Taràntules (funicular de St. Joan). Tombem a la dreta i el seguim en pujada fins que trobem unes amples escales amb travesses de fusta que donen accés a l´ermita de Sant Jeroni. 3,4 km 1h25min Ermita de Sant Jeroni ( 1.134 m) Arribem a un coll entre el cim de Sant Jeroni i el serrat del Moro on es troben les antenes de telefonia. Just al nord tenim la canal de Sant Jeroni. Tombem a l’esquerra i agafem les escales en direcció nord-oest. Cada cop les vistes se´ns obren més fins que pujant per unes escales cimentades arribem al cim de Sant Jeroni. 3,8km 1h35min Sant Jeroni Sant Jeroni (1.235 m) Cim inclòs a la llista dels 100 Cims de la FEEC. Al cim trobem una rosa dels vents col·locada el 1986 pel Centre Excursionista del Bages. D´aquest punt tenim vistes als Pirineus, Montseny, Sant Llorenç i Collserola. Desfem el camí, tornem a passar per l´Ermita de Sant Jeroni fins la cruïlla de corriols del Camí Vell i el Camí Nou (dels Francesos). 4,9 km 2h Bifurcació (1.042 m) Encreuament on hem agafat el Camí Nou a la pujada (km 2,7). Continuem ara recte i passem un petit gual de pedra on sol estancar-s´hi aigua en una petita bassa a la dreta segons la marxa que portem. 6,2 km 2h25min Mirador (1.021 m) Excel·lent mirador sobre la Gorra Frígia i la Magdalena Superior, que tenim just davant nostre, així com cap a Collbató, als nostres peus. 6,8 km 2h40min Cruïlla a Santa Magdalena (1.008 m) Pal indicador a la dreta del camí que a través d´un corriol força dret ens portaria a l´Ermita de Santa Magdalena en 20min. Nosaltres continuem recte gaudint de les grans vistes que tenim sobre les agulles de l´Elefant fins al Pla de les Taràntules. 7,4 km 2h55min Pla de les Taràntules (Funicular de St. Joan Estació Superior) (975 m) Aquí acaba l´itinerari 1 marcat per la Muntanya de Montserrat i que hem anat seguint en sentit contrari des del Monestir. És una bona opció la d´agafar el Funicular de baixada ja que el camí que porta al Monestir (i que correspon a l’Itinerari 3) està pràcticament tot cimentat i és poc agradable de fer. El Funicular de Sant Joan té una longitud de 503m i salva un desnivell de 248m. Si l´agafem per baixar al Santuari de Núria i no tenim bitllet podem pujar-hi i pagar a la baixada en el cas que no hi hagi personal per a comprar-lo aquí dalt. Des d´aquest punt podem arribar-nos en 15min a l´Ermita de Sant Joan per un camí ample i ben marcat. Agafem la pista cimentada (pal indicador) que puja lleugerament en direcció sud-est i fa una marrada abans no comenci a baixar de vegades de forma costeruda fins el Pla de Sant Miquel. 8,6 km 3h10min Pla de Sant Miquel (857 m) Cruïlla de camins amb pal indicador. Aquí ve a parar un corriol procedent de Collbató. Aquí s´uneixen els GR-4 i GR-172 Continuem per l´esquerra ara per un tram sense cimentar i baixant de forma més lleugera fins l´Ermita de Sant Miquel. 8.9 km 3h20min Ermita de Sant Miquel (830 m) Ermita documentada al s. X tot i que l´edifici actual és una reconstrucció de 1870. És un bon lloc per fer-hi una pausa per gaudir de la tranquil·litat de l’entorn. 9,9 km 3h33min Funicular de Sant Joan (estació inferior) (735 m) Estació inferior i principal del Funicular de Sant Joan. Aquí trobem les taquilles. 10,1km 3h35min Monestir de Montserrat (estació del cremallera) (715 m) Pel Monestir hi passen diferents sendes abalisats: GR-5, GR-6, GR-96, GR-172 i PR C-19 ELS TRENS - ESTACIÓ DE SORTIDA/ARRIBADA: Montserrat (Cremallera de Montserrat). L’estació del cremallera de Montserrat es troba davant del Monestir. La línia fou re-inaugurada el 2003 després de prop de 50 anys sense servei. Connecta amb els trens de FGC a l´estació de Monistrol, on enllaça amb Barcelona a través de la R5 i la R50. Són aproximadament 70 min. de trajecte. Podeu consultar tots els horaris a: - FGC (Ferrocarrils de la Generalitat de Catalunya) - Cremallera de Montserrat (FGC)